Ego Odo dux Burgundie notum facio quod Elisabeth relicta R. quondam viarii Eduensis et Willelmus, filius ejus, et Matelia uxor ipsius Willelmi, et Pelerinus et Symon et Bertinus et Hugo filii dicte E. pro anima patris sui et pro animabus antecessorum suorum dederunt Deo et ecclesie S. Martini Eduensis quidquid habebant in territorio de Pruillie. Sciendum est quod Hugo abbas et conventus ejusdem loci pro ipsis et antecessoribus suis missam cotidianam in eadem ecclesia celebrandam constituerunt quam G. bone memorie quondam abbas ejusdem ecclesie cum assensu capituli eisdem concesserat. Et quum supradicta terra de feodo nostro esse dignoscitur, ad instantiam dicte E. et filiorum ejus, hanc eleemosynam memorato abbati H. et conventui in perpetuum laudavimus. Actum anno gratie MCC IV.